Diari Oficial de la Generalitat Valenciana


Sumari del DOGV 3092, del 03-10-1997 (1997/10677)

ACORD de 26 de juny de 1997, de la Comissió Territorial d'Urbanisme de València, sobre la modificació puntual núm. 7, que afecta l'ordenança núm. 12.3 del Pla General d'Ordenació Urbana d'Ontinyent.
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3092

Data del DOGV
:   03-10-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/10077


Data del document
:   26-06-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

3285 ACORD de 26 de juny de 1997, de la Comissió Territorial d'Urbanisme de València, sobre la modificació puntual núm. 7, que afecta l'ordenança núm. 12.3 del Pla General d'Ordenació Urbana d'Ontinyent. [97/S10210]
  
La Comissió Territorial d'Urbanisme de València, en sessió del 26 de juny de 1997, va adoptar l'acord següent:
  
Vist l'expedient remés per l'Ajuntament d'Ontinyent, referit a la modificació puntual núm. 7, que afecta l'ordenança núm. 12.3 del Pla General d'Ordenació Urbana, a l'efecte d'aprovació definitiva, i de conformitat amb els següents:
  
Antecedents de fet
  
Primer
  
L'expedient va ser aprovat provisionalment pel ple municipal en sessió del dia 26 de març de 1997.
  
Segon
  
El projecte, que ha sigut remés en triple versió, consta de memòria comprensiva de l'objecte, finalitat i justificació de la modificació i els següents plans: pla d'usos globals del sòl i pla d'usos del sòl i divisió en sectors.
  
Tercer
  
El planejament del municipi d'Ontinyent està integrat pel Pla General d'Ordenació Urbana, que va ser objecte de refosa el dia 28 de febrer de 1991.
  
L'esmentat pla ha sigut objecte de diverses modificacions.
  
Quart
  
La presente modificació puntual consisteix a afegir dos paràgrafs en la redacció de l'apartat núm. 3, de l'ordenança 12, del text refós de les Normes Urbanístiques vigents a Ontinyent.
  
Aquesta ordenança núm. 12 fa referència a la denominada zona industrial-carretera d'Albaida, inclosa dins del sòl urbà industrial.
  
El mencionat article s'estructura en tres apartats:
  
1. Definició i sistemes d'actuació: que entre uns altres aspectes conté la distinció entre edificis per a naus, blocs representatius i construcció d'accessoris.
  
2. Paràmetres d'ordenació: alineacions, parcel·lacions, edificabilitat, alçada i separació a límits.
  
3. Usos admesos: que estableix com a ús global l'industrial, i s'admeten uns altres usos que complementen l'industrial.
  
Amb aquests antecedents es planteja la modificació, segons la sol·licitud formulada per diverses empreses, amb la finalitat de:
  
- Establir l'ús d'emmagatzemament dins del bloc representatiu, amb el nombre de plantes i l'alçada màxima fixada per a aquest bloc, que és de 4 plantes i 12 m, enfront de les 2 plantes i 10 m per als edificis per a naus.
  
- Compatibilitzar-lo (s'entén alternar-lo) amb uns altres usos previstos en aquest bloc (amb la redacció actual es permet compatibilitzar uns altres usos juntament amb les indústries, és a dir, edificis per a naus, que permeten afegir uns altres usos complementaris, però no es diu res respecte a l'alternança d'usos per als blocs representatius).
  
- Donar als blocs representatius una ocupació de parcel·la del 30% com a màxim de la superfície de parcel·la edificable per a tota la zona industrial-carretera d'Albaida.
  
Cinqué
  
Els dos nous paràgrafs de l'apartat 3 de l'ordenança núm.12 tenen el següent tenor literal:
  
\* En la zona industrial-carretera d'Albaida, recollida en el capítol 12 del PGOU, es permet la compatibilitat d'ús de magatzematge (s'entén com a ús de magatzematge, tot aquell que no comporte processos de fabricació, elaboració o manufactura de productes), amb els usos definits per als blocs representatius.
  
\* Amb caràcter general en totes les àrees homogènies de la zona industrial-carretera d'Albaida, i com a complement a l'article 12.1 del vigent PGOU, els blocs representatius no podran superar el 30% de l'ocupació de la superfície de la parcel·la edificable.
  
Sisé
  
La Comissió Informativa de la Comissió Territorial d'Urbanisme de València, en sessió del dia el 19 de juny de 1997, va emetre informe relatiu al projecte que ens ocupa, i compleix així allò que s'ha preceptuat en l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer
  
En primer lloc, i pel que respecta a l'expedient administratiu, únicament se'ns ha donat trasllat de l'aprovació provisional, per la qual cosa faria falta completar aquest, segons els articles 38 i 55 de la Llei Reguladora de l'Activitat Urbanística de la Generalitat Valenciana. En aquest sentit, seria necessari aportar la documentació relativa a l'aprovació inicial, l'exposició al públic, amb expressió del nombre d'al·legacions, en el supòsit que n'hi hagueren, i la publicació. Tot això degudament segellat i certificat pel secretari de la corporació.
  
Segon
  
Pel que fa a la modificació plantejada, sempre que es tinga en compte l'ocupació del 30% de la superfície de parcel·la edificable dels blocs representatius, es considera procedent.
  
En la justificació que s'hi adjunta es menciona, com a determinant de la necessitat d'aquesta modificació, l'aparició de noves formes d'implantació empresarial, on no intervé cap procés productiu. Així es diu que es vol introduir l'ús d'emmagatzemament (sense que en cap moment existisca procés de fabricació, elaboració o manufactura) com a possible en la definició i la concepció del bloc representatiu, i possibilitar alternar en un mateix edifici, quan aquest ultrapasse les dues plantes d'altura, magatzematge i oficines.
  
Tercer
  
La Comissió Territorial d'Urbanisme és l'òrgan competent per a emetre dictamen de resolució sobre l'aprovació definitiva dels plans generals, i de les seues modificacions, de municipis menors de 50.000 habitants, de conformitat amb l'article 38.3, per remissió de l'article 55.1, de la Llei Reguladora de l'Activitat Urbanística, en relació amb l'article 10.A, per remissió de l'article 9.1, del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista de tot el que antecedeix, la Comissió Territorial d'Urbanisme de València, en sessió del 26 de juny de 1997, acorda aprovar definitivament la modificació núm. 7, que afecta l'ordenança núm. 12.3 del Pla General d'Ordenació Urbana d'Ontinyent
  
L'Ajuntament d'Ontinyent ha de notificar el contingut d'aquest acord a tots els particulars interessats en l'expedient de referència.
  
Contra aquesta resolució, que no posa fi a la via administrativa, es podrà interposar recurs ordinari davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptat a partir del dia de la recepció d'aquesta notificació.
  
Tot això sense perjudici que es puga presentar qualsevol altre recurs que s'estime pertinent.
  
València, 26 de juny de 1997.- El secretari de la Comissió Territorial d'Urbanisme: José Manuel Palau Navarro.